משה ינאי

משה ינאי (נולד ב-1949) הוא מהנדס חשמל, ממציא, יזם היי-טק, איש עסקים ונדבן ישראלי. הוביל את פיתוח סימטריקס, מוצר הדגל של חברת EMC בשנות ה-90, ומקימן של חברות הזנק אחדות. הוא מומחה בעל מוניטין עולמי לאמצעי אחסון נתונים. ייסד את חברת Infinidat. מוצרי האחסון והגיבוי שפיתחו ינאי וקבוצתו ב-EMC הוטמעו בעשרות חברות גדולות שפעלו בבנייני התאומים לפני התקפת הטרור של 11 ספטמבר 2001, וצמצמו משמעותית את הכאוס הפיננסי שיכל להיגרם בגלל אובדן מוחלט של הנתונים.<ref name=":1"></ref>

==ביוגרפיה==
משה ינאי נולד בישראל בשנת 1949 וגדל במושב כפר יחזקאל. בשנת 1975 קיבל תואר ראשון בהנדסת חשמל מהטכניון.<ref></ref> לאחר עבודה באלביט, ישראל, ובניקסדורף, ארצות הברית, החל ינאי לעבוד ב-1987 בחברת אי.אמ.סי, הפך להיות סגן הנשיא לטכנולוגיה ועזב אותה ב-2001. בהמשך הקים חברות הזנק בתחום האחסון והשתלב ב-אי.ב.אם בארצות הברית לאחר שמכר לה שתי החברות שהקים. לאחר מכן הקים קרן הון סיכון פרטית מיכל אינטרנשיונל והוא משקיע בעסקים שונים, כאשר בחלקם הוא יזם פעיל ומנהל. 

בשנת 2010 רכש ינאי מחצית ממניות מפעל 'לגין טובופלסט' של קיבוץ יגור תמורת 40 מיליון ש"ח. באותה שנה תרם ינאי 40 מיליון ש"ח לטכניון, לקידום המצוינות בהוראה האקדמית, על רקע זיכרונותיו כסטודנט מקשיי הלימוד בטכניון .<ref></ref> בנוסף, התחייב ינאי לתרום מיליון ש"ח ל"קרן הדוכיפת" למחקר, חינוך ושימור הציפורים ובית גידולן בישראל. ב-2012 יזם ינאי את הקמת עמותת יסוד לקידום זכויות יסוד, עמותה פועלת מאז בעשרות בתי ספר ורשויות מקומיות ברחבי ישראל, ותרם למימונה.

== שותפות אלביט-ניקסדורף ==
החל את דרכו המקצועית בתכנון אמצעי אחסון נתונים למחשב תואם IBM מיינפריים שפותח ויוצר בחברת אלביט בשיתוף עם חברת ניקסדורף ונקרא ענת. עם הפסקת מיזם זה, שלא הצליח כלכלית, המשיך ינאי בפיתוח אמצעי אחסון מתקדמים לחברת ניקסדורף בארצות הברית. 

== חברת אי.אמ סי. ==
בשנת 1987 הצטרף ינאי לחברת EMC, ועד פרישתו ממנה הוביל את פיתוח החומרה והתוכנה של מוצר הדגל של החברה, סימטריקס, שכלל חידושים טכנולוגיים רבים. צוות הפיתוח בראשותו התפתח מקבוצה קטנה של מהנדסים שגייס מקרב עמיתיו בישראל, וגדל לאלפי עובדים. המוצר שפיתח הוא הגורם העיקרי להפיכתה של EMC לחברת ענק, ששווי השוק שלה הוא עשרות מיליארדי דולרים. בשנת 2001 נבחר לעמית EMC.<ref name=":0"></ref>

משפחת מוצרי סימטריקס וחבילת התוכנה הנילוית SRDF הפכו את חברת EMC ל"גורם השולט בתעשיית האחסון"<ref name=":0" />. דוגמה לחדירה של EMC לשוק האחסון ניתן לראות בכך של-EMC היו 25 לקוחות גדולים בבניני התאומים ועוד תריסר לקוחות בבניינים סמוכים שנפגעו בהתקפה.<ref name=":1" /> על לקוחות אלו נמנו הבורסה לניירות ערך של ניו-יורק וכמה בנקים חשובים. שמירת הנתונים צמצמה משמעותית את הכאוס הפיננסי שיכל להיגרם בגלל אובדן מוחלט של הנתונים. 

== הקמת דיליג'נט ו-XIV והשתלבות ב-IBM ==
ינאי רכש עם דורון קמפבל את דיליג'נט, שהייתה מרכז מחקר בישראל של חברת EMC והם הפכו את החברה העוסקת בטכנולוגיה של גיבוי נתונים. ינאי הוביל ומימן את הקמתה של חברת ההזנק הישראלית XIV לייצור אמצעי אחסון נתונים, שנרכשה בינואר 2008 על ידי חברת IBM תמורת כ-300 מיליון דולר. הוא המשיך להוביל את החברה, ונבחר לעמית IBM. זמן קצר לאחר מכן, באפריל 2008, רכשה IBM את דיליג'נט. בשנת 2010 פרש ינאי מ-IBM על רקע מחלוקת בנוגע לפיתוח מערכות XIV.

== אינפידנט ==
חברת הזנק נוספת שהקים ומימן היא אינפידנט, העוסקת אף היא באחסון נתונים. באפריל 2015 גייסה החברה 150 מיליון דולר, לפי שווי של 1.2 מיליארד דולר. במאי 2020 פרש מתפקיד מנכ"ל החברה ומונה לסמנכ"ל טכנולוגיות שלה. ינאי מעורב במספר חברות הזנק נוספות, ובהן Axxana.

== פטנטים ==
ינאי הוא הממציא או הממציא המשותף לכ-40 פטנטים אמריקאיים בנושא אחסון נתונים<ref></ref>. לדוגמה, שני פטנטים חשובים שרשם לטובת EMC בשנות ה-90 הם פטנטים מס' 5,390,313 ו-5,544,347. <ref></ref><ref></ref>
==פילנתרופיה== 
מאז 2011 מממן ינאי את פרס ברנר, פרס ספרותי לזכר הסופר יוסף חיים ברנר, שנוסד על ידי יעקב האפט ב-1945 (אך צאצאיו החליטו להפסיק לממנו). הוא מממן גם את פרס ינאי בטכניון למצוינות בחינוך האקדמי

==הוקרה==
* אות ריינולד ב. ג'ונסון לאמצעי אחסון נתונים מטעם אגודת IEEE (2010).<ref name=":2"></ref>
* אות יקיר הפקולטה להנדסת חשמל של הטכניון (2011).
* דוקטור לשם כבוד מהטכניון (2012).

==הערות שוליים==

קטגוריה:יזמי היי-טק ישראלים
קטגוריה:מנכ"לים ישראלים
קטגוריה:נדבנים ישראלים
קטגוריה:דירקטורים ישראלים
קטגוריה:עמיתי IBM
קטגוריה:מקבלי תואר דוקטור לשם כבוד מהטכניון
קטגוריה:ישראלים שנולדו ב-1949